Predkladacia správa

Na základe pozvania podpredsedu vlády Tureckej republiky Mesut Yilmaz-a navštívila podpredsedníčka vlády Slovenskej republiky pre európsku integráciu Mária Kadlečíková v dňoch 15. – 17. júla 2002 Tureckú republiku (TR).

Cieľom zahraničnej pracovnej cesty podpredsedníčky vlády SR bolo opätovanie oficiálnej návštevy  tureckej delegácie z marca 2001, upevnenie vzťahov medzi TR a Slovenskou republikou (SR). Hlavnými témami bilaterálnych rokovaní boli možnosti vzájomnej spolupráce, výmena poznatkov a skúseností z predvstupového procesu v rámci  európskej integrácie  a kandidatúra SR do NATO. Vzhľadom na práve prebiehajúcu vládnu krízu bol čiastočne predmetom rozhovorov aj predpokladaný vnútropolitický vývoj Turecka v blízkej budúcnosti.

Oficiálny program pracovnej návštevy  sa začal v utorok 16. 7. 2002 slávnostným položením venca k pamätníku významného štátneho predstaviteľa TR , M. K. Ataturka. Pokračoval bilaterálnym rokovaním delegácie na Úrade vlády TR, kde M. Kadlečíkovú prijal turecký podpredseda vlády, Mesut Yilmaz. Predpoludním prijal M. Kadlečíkovú podpredseda zahraničného výboru Parlamentu TR, Kemran Inan. Popoludní sa podpredsedníčka vlády pre európsku integráciu zúčastnila okrúhleho stola v Centre pre strategické štúdie Ministerstva zahraničných vecí TR, kde odpovedala na otázky týkajúce sa procesu euro-atlantickej integrácie Slovenskej republiky. 

Oficiálna časť návštevy pokračovala v stredu 17. 7. 2002. prijatím u ministra poľnohospodárstva, Husnu Yusuf-a Gokalp-a. Posledným oficiálnym stretnutím podpredsedníčky vlády SR pre európsku integráciu počas pracovnej návštevyTR, bolo prijatie podpredsedom Veľkého národného zhromaždenia TR, Yuksel-om Yalovu-om .

Oficiálna časť pracovnej cesty M. Kadlečíkovej v Turecku bola ukončená odletom z Anakary o 15,00 hod. miestneho času.